CELEX: 32019D1118
Language: el
Date: 2019-06-27 00:00:00
Title: Εκτελεστική απόφαση (ΕΕ) 2019/1118 της Επιτροπής, της 27ης Ιουνίου 2019, σχετικά με το διασυνοριακό έργο Σηκουάνα–Σκάλδη στους διαδρόμους Βόρειας Θάλασσας – Μεσογείου και Ατλαντικού του κεντρικού δικτύου [κοινοποιηθείσα υπό τον αριθμό C(2019) 4561]

1.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 176/61
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1118 ΤΗΣ ΕΠΙΤΡΟΠΗΣ
         της 27ης Ιουνίου 2019
         σχετικά με το διασυνοριακό έργο Σηκουάνα–Σκάλδη στους διαδρόμους Βόρειας Θάλασσας – Μεσογείου και Ατλαντικού του κεντρικού δικτύου
         
            
               [κοινοποιηθείσα υπό τον αριθμό C(2019) 4561]
            
         
         (Τα κείμενα στη γαλλική και την ολλανδική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, περί των προσανατολισμών της Ένωσης για την ανάπτυξη του διευρωπαϊκού δικτύου μεταφορών και για την κατάργηση της απόφασης αριθ. 661/2010/EE (1), και ιδίως το άρθρο 47 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η απαλλαγή των μεταφορών από τις ανθρακούχους εκπομπές, ιδίως με τη διαμόρφωση των όρων για φιλόδοξη στροφή των εμπορευματικών μεταφορών μεγάλων αποστάσεων σε ενεργειακά αποδοτικούς τρόπους μεταφοράς αποτελεί βασικό στόχο πολιτικής της Ευρωπαϊκής Ένωσης. Η συμφωνία του Παρισιού επιβεβαίωσε και ενίσχυσε τις φιλοδοξίες της ΕΕ για την καταπολέμηση της κλιματικής αλλαγής.
                  
               
                     (2)
                  
                  
                     Εν προκειμένω, η προώθηση της εσωτερικής ναυσιπλοΐας για τη διακίνηση εμπορευμάτων αποτελεί σαφή προτεραιότητα της πολιτικής μεταφορών της ΕΕ και μακροπρόθεσμη προτεραιότητα της πολιτικής για το ΔΕΔ-Μ.
                  
               
                     (3)
                  
                  
                     Χάρη στην ολοκλήρωση του δικτύου Σηκουάνα–Σκάλδη, η λεκάνη του Σηκουάνα θα συνδεθεί απευθείας, μέσω συνεχούς εσωτερικής πλωτής οδού μεγάλου εύρους, με τη λεκάνη του ποταμού Σκάλδη στη βόρεια Γαλλία, το Βέλγιο και τις Κάτω Χώρες και, στη συνέχεια, με άλλες σημαντικές ευρωπαϊκές λεκάνες πλωτών οδών, όπως ο Ρήνος και ο Μεύσης. Κατά τον τρόπο αυτόν θα δημιουργηθεί ένα συνεχές, αποτελεσματικό και συνεκτικό δίκτυο εσωτερικών πλωτών οδών υψηλής χωρητικότητας που θα συνδέει τους πολυάριθμους θαλάσσιους και εσωτερικούς λιμένες αυτής της ευρύτερης ευρωπαϊκής διασυνοριακής περιοχής.
                  
               
                     (4)
                  
                  
                     Με τη σύνδεση της Γαλλίας, του Βελγίου, των Κάτω Χωρών και, πέραν αυτών, της Γερμανίας, το δίκτυο Σηκουάνα–Σκάλδη έχει σαφή διασυνοριακή διάσταση.
                  
               
                     (5)
                  
                  
                     Το έργο Σηκουάνα–Σκάλδη είναι προκαθορισμένο έργο στον διάδρομο Βόρειας Θάλασσας – Μεσογείου του κεντρικού δικτύου και το τμήμα Xάβρης–Παρισιού είναι προκαθορισμένο έργο στον διάδρομο Ατλαντικού του κεντρικού δικτύου. Στη δήλωση σχετικά με την υλοποίηση του διαδρόμου Βόρειας Θάλασσας – Μεσογείου του κεντρικού δικτύου ΔΕΔ-Μ (Δήλωση του Τάλιν), της 17ης Οκτωβρίου 2013, η οποία υπεγράφη από τους υπουργούς Μεταφορών του Βελγίου, των Κάτω Χωρών και της Γαλλίας και από τον Επίτροπο Μεταφορών, τονίστηκε περαιτέρω η δέσμευση των ενδιαφερόμενων μερών να υλοποιήσουν τον διάδρομο αυτό. Πέραν αυτού, στο πρόγραμμα εργασιών για τον διάδρομο Βόρειας Θάλασσας – Μεσογείου του κεντρικού δικτύου τονίζεται η ανάγκη να εξασφαλιστεί η περάτωση του έργου Σηκουάνα–Σκάλδη ως θεμέλιου για τη δημιουργία ενός πλήρως λειτουργικού διαδρόμου πολυτροπικών μεταφορών.
                  
               
                     (6)
                  
                  
                     Ένας από τους κύριους στόχους του έργου είναι να εξασφαλιστεί ότι οι κύριες διαδρομές Σηκουάνα–Σκάλδη θα υπαχθούν τουλάχιστον στην κατηγορία Vα της ECMT (Ευρωπαϊκή διάσκεψη υπουργών Μεταφορών) και ότι θα διασφαλιστούν καλές συνθήκες ναυσιπλοΐας.
                  
               
                     (7)
                  
                  
                     Όλες οι συνιστώσες του έργου Σηκουάνα–Σκάλδη είναι ουσιώδεις για την ολοκλήρωσή του. Μεταξύ αυτών, η διώρυγα Σηκουάνα – Βόρειας Ευρώπης είναι ο κύριος ελλείπων κρίκος, χωρίς τον οποίο δεν είναι δυνατή η κατασκευή του δικτύου Σηκουάνα–Σκάλδη.
                  
               
                     (8)
                  
                  
                     Το έργο Σηκουάνα–Σκάλδη είναι ένα σύνθετο διασυνοριακό έργο, στο οποίο συμμετέχουν το Βέλγιο (οι περιφέρειες της Φλάνδρας και της Βαλονίας) και η Γαλλία, με έργα που αποσκοπούν τόσο στη δημιουργία νέων υποδομών όσο και στη βελτίωση των υφιστάμενων υποδομών με ελάχιστες επιπτώσεις στη ναυσιπλοΐα. Ως εκ τούτου, ο επαρκής συντονισμός αποτελεί σημαντική πρόκληση. Για να υποστηριχθεί η συντονισμένη και έγκαιρη υλοποίηση του έργου, είναι αναγκαίο να εγκριθούν διατάξεις για την περιγραφή των αναγκαίων μέτρων και τον καθορισμό του χρονοδιαγράμματος υλοποίησής τους. Οι διατάξεις αυτές θα συμβάλουν στην επίτευξη των διασυνοριακών στόχων του προγράμματος έργων στον διάδρομο Βόρειας Θάλασσας – Μεσογείου του κεντρικού δικτύου, καθώς και στην περάτωση του έργου Σηκουάνα–Σκάλδη το συντομότερο δυνατόν και, σε κάθε περίπτωση, το αργότερο έως το 2030.
                  
               
                     (9)
                  
                  
                     Ο σαφής προσδιορισμός των αναγκαίων μέτρων για την περάτωση του έργου Σηκουάνα–Σκάλδη και του χρονοδιαγράμματος υλοποίησής του είναι επίσης σημαντικός για τον προγραμματισμό και την πλήρη βελτιστοποίηση της διαθεσιμότητας ευρωπαϊκής, εθνικής και περιφερειακής χρηματοδότησης, καθώς και ιδιωτικής χρηματοδότησης. Η συγχρηματοδότηση από την ΕΕ έχει αποτέλεσμα μόχλευσης στην εθνική και περιφερειακή λήψη αποφάσεων για την υλοποίηση των μέτρων.
                  
               
                     (10)
                  
                  
                     Το Βέλγιο (οι περιφέρειες της Φλάνδρας και της Βαλονίας) και η Γαλλία έχουν ήδη φέρει εις πέρας σημαντικά έργα (μελέτες και έργα υποδομής), τα οποία συμβάλλουν στην υλοποίηση του έργου Σηκουάνα–Σκάλδη. Τα περισσότερα από αυτά συγχρηματοδοτήθηκαν από την Ευρωπαϊκή Ένωση βάσει διαφορετικών προγραμμάτων. Οι δραστηριότητες πραγματοποιούνται επί του παρόντος βάσει συμφωνίας επιχορήγησης του μηχανισμού «Συνδέοντας την Ευρώπη» (2014-EU-TM-0373-M, «Seine-Escaut 2020»), με χρηματοδότηση της Ένωσης σε ποσοστό έως και 50 % των επιλέξιμων δαπανών.
                  
               
                     (11)
                  
                  
                     Η διασυνοριακή διάσταση του έργου απαιτεί τη δημιουργία ειδικών δομών διακυβέρνησης. Το Βέλγιο (οι περιφέρειες της Φλάνδρας και της Βαλονίας) και η Γαλλία συνεργάζονται στενά επί σειρά ετών, ιδίως στο πλαίσιο της Διακυβερνητικής Επιτροπής για την προετοιμασία της περάτωσης του έργου Σηκουάνα–Σκάλδη που συστάθηκε τον Σεπτέμβριο του 2009. Η εν λόγω Διακυβερνητική Επιτροπή έχει την επιχειρησιακή υποστήριξη του Ευρωπαϊκού Ομίλου Οικονομικού Συμφέροντος Σηκουάνα–Σκάλδη (ΕΟΟΣ Σηκουάνα–Σκάλδη) στον οποίο συμμετέχουν η Voies Navigables de France (VNF), η Société du canal Seine-Nord Europe (SCSNE), η Public Service of Wallonia (SPW) και η De Vlaamse Waterweg NV. Η Société du Canal Seine-Nord Europe που έχει αναλάβει την κατασκευή της διώρυγας Σηκουάνα–Βορρά συστάθηκε τον Μάιο του 2017. Οι εν λόγω ειδικές οντότητες αποτελούν ολοκληρωμένη διαχειριστική δομή που επιβλέπει και συντονίζει την περάτωση του έργου Σηκουάνα–Σκάλδη. Ο Ευρωπαίος συντονιστής του διαδρόμου Βόρειας Θάλασσας – Μεσογείου του κεντρικού δικτύου και ένας εκπρόσωπος της Επιτροπής θα πρέπει να συμμετέχουν τακτικά στις συνεδριάσεις της Διακυβερνητικής Επιτροπής και του ΕΟΟΣ Σηκουάνα–Σκάλδη ως παρατηρητές. Επιπλέον, ο Ευρωπαίος συντονιστής και ένας εκπρόσωπος της Επιτροπής θα πρέπει να συμμετέχουν στις συνεδριάσεις του εποπτικού συμβουλίου (conseil de surveillance) της SCSNE ως παρατηρητές. Η Γαλλία ενδέχεται να προβλέψει και άλλες ενδεδειγμένες ρυθμίσεις για την επαρκή συμμετοχή της Επιτροπής στο εν λόγω εποπτικό συμβούλιο.
                  
               
                     (12)
                  
                  
                     Για την παρακολούθηση της προόδου υλοποίησης, τα κράτη μέλη θα πρέπει να υποβάλλουν εν προκειμένω στην Επιτροπή τακτικές εκθέσεις σχετικά με τα τμήματα που βρίσκονται στα αντίστοιχα εδάφη τους και να της κοινοποιούν τις τυχόν καθυστερήσεις που σημειώνονται.
                  
               
                     (13)
                  
                  
                     Το χρονοδιάγραμμα υλοποίησης που προβλέπεται στην παρούσα απόφαση θα πρέπει να εφαρμοστεί με την επιφύλαξη της εκπλήρωσης των απαιτήσεων που καθορίζονται στο διεθνές και στο ενωσιακό δίκαιο, συμπεριλαμβανομένων των διατάξεων για την προστασία του περιβάλλοντος και της υγείας του ανθρώπου. Το χρονοδιάγραμμα αυτό θα πρέπει να καταστήσει δυνατό τον προγραμματισμό και την πλήρη βελτιστοποίηση της διαθεσιμότητας χρηματοδότησης, χωρίς να προδικασθεί η χρηματοδοτική δέσμευση κράτους μέλους ή της Ένωσης. Δεν θα πρέπει σε καμία περίπτωση να διακυβεύσει τα υψηλά πρότυπα της Ένωσης για την προστασία του περιβάλλοντος και τη συμμετοχή του κοινού.
                  
               
                     (14)
                  
                  
                     Με την επιφύλαξη του άρθρου 47 παράγραφος 2 δεύτερο εδάφιο του κανονισμού (ΕΕ) αριθ. 1315/2013, είναι σκόπιμο να προβλεφθεί ρήτρα επανεξέτασης της παρούσας απόφασης.
                  
               
                     (15)
                  
                  
                     Τα μέτρα που προβλέπονται στην παρούσα απόφαση εγκρίθηκαν από το Βέλγιο και τη Γαλλία.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 52 του κανονισμού (ΕΕ) αριθ. 1315/2013,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            Η παρούσα απόφαση περιγράφει τα μέτρα και το χρονοδιάγραμμα υλοποίησης του διασυνοριακού έργου Σηκουάνα–Σκάλδη, καθώς και τις σχετικές διατάξεις διακυβέρνησης.
         
         
            Άρθρο 2
            Μέτρα και χρονοδιάγραμμα
            Το Βέλγιο και η Γαλλία εξασφαλίζουν την έγκαιρη υλοποίηση των ακόλουθων μέτρων:
            
                        α)
                     
                     
                        Σηκουάνας–Amont, από το Nogent-sur-Seine έως το Παρίσι: βελτίωση των συνθηκών ναυσιπλοΐας έως τον Δεκέμβριο του 2030·
                        
                                    —
                                 
                                 
                                    βελτίωση των συνθηκών ναυσιπλοΐας, συμπεριλαμβανομένης της ανακατασκευής των φραγμάτων (Beaulieu, Livon, Vives-Eaux) έως τον Δεκέμβριο του 2027 και αποκατάσταση των δευτερευουσών κλεισιάδων (Coudray, Vives-HEaux, La Cave, Champagne) έως τον Δεκέμβριο του 2023·
                                 
                              
                                    —
                                 
                                 
                                    εγκατάσταση συστήματος τηλεχειρισμού των κλεισιάδων και των φραγμάτων έως τον Δεκέμβριο του 2024·
                                 
                              
                                    —
                                 
                                 
                                    βελτίωση των ναυτιλιακών εγκαταστάσεων και υπηρεσιών προς τους χρήστες έως τον Δεκέμβριο του 2027·
                                 
                              
                  
                        β)
                     
                     
                        Σηκουάνας–Aval, από το Suresnes έως τη Χάβρη: αναβάθμιση και βελτίωση των συνθηκών ναυσιπλοΐας έως τον Δεκέμβριο του 2027·
                        
                                    —
                                 
                                 
                                    επιμήκυνση και αποκατάσταση των κλεισιάδων (π.χ. Méricourt και Bougival) έως τον Δεκέμβριο του 2026·
                                 
                              
                                    —
                                 
                                 
                                    εκσυγχρονισμός των φραγμάτων (Port-Mort, Poses, Méricourt, Bougival, Suresnes, Andrésy) έως τον Δεκέμβριο του 2027, καθώς και ενίσχυση του αναχώματος του Croissy-sur-Seine έως τον Δεκέμβριο του 2022·
                                 
                              
                                    —
                                 
                                 
                                    εγκατάσταση συστήματος τηλεχειρισμού των κλεισιάδων και των φραγμάτων έως τον Δεκέμβριο του 2024·
                                 
                              
                                    —
                                 
                                 
                                    βελτίωση των ναυτιλιακών εγκαταστάσεων και υπηρεσιών προς τους χρήστες έως τον Δεκέμβριο του 2027·
                                 
                              
                                    —
                                 
                                 
                                    κατασκευή της πεζογέφυρας Poses-Amfreville έως τον Δεκέμβριο του 2022 και κατασκευή διόδων ιχθύων έως τον Δεκέμβριο του 2030·
                                 
                              
                  
                        γ)
                     
                     
                        Oise, από Conflans-Sainte-Honorine έως Compiègne: αναβάθμιση στην κατηγορία Vβ της ECMT και βελτίωση των συνθηκών ναυσιπλοΐας έως τον Δεκέμβριο του 2028·
                        
                                    —
                                 
                                 
                                    αναβάθμιση του ποταμού Oise στην κατηγορία Vβ της ECMT (MAGEO: αποκατάσταση των οχθών, βάθρα γέφυρας, βυθοκόρηση, δημιουργία προβλήτα στο Venette) έως τον Ιούνιο του 2027·
                                 
                              
                                    —
                                 
                                 
                                    ανακατασκευή της γέφυρας Mours έως τον Δεκέμβριο του 2025·
                                 
                              
                                    —
                                 
                                 
                                    εγκατάσταση συστήματος τηλεχειρισμού των κλεισιάδων και των φραγμάτων έως τον Δεκέμβριο του 2028·
                                 
                              
                  
                        δ)
                     
                     
                        διώρυγα Σηκουάνα – Βόρειας Ευρώπης, από Compiègne έως Aubencheula-au-Bac: κατασκευή και θέση σε λειτουργία, στην κατηγορία Vβ της ECMT που επιτρέπει τρία επίπεδα εμπορευματοκιβωτίων, έως τον Δεκέμβριο του 2028
                        
                                    (1)
                                 
                                 
                                    τομέας 1 από Compiègne έως Passel, συμπεριλαμβανομένης της κατασκευής της κλεισιάδας στο Montmacq:
                                    
                                                —
                                             
                                             
                                                χωροταξικός σχεδιασμός έως τον Σεπτέμβριο του 2020·
                                             
                                          
                                                —
                                             
                                             
                                                ενιαία περιβαλλοντική άδεια έως τον Σεπτέμβριο του 2020·
                                             
                                          
                                                —
                                             
                                             
                                                έναρξη των κύριων έργων έως τον Οκτώβριο του 2020·
                                             
                                          
                                                —
                                             
                                             
                                                ολοκλήρωση των έργων έως τον Δεκέμβριο του 2026.
                                             
                                          
                                                —
                                             
                                             
                                                έναρξη λειτουργίας έως τον Ιούνιο του 2027·
                                             
                                          
                              
                                    (2)
                                 
                                 
                                    τομέας 2 από Passel έως Allaines (49 km) που διέρχεται από 33 δήμους, τομέας 3 από Allaines έως Etricourt - Manancourt (11 km) που διέρχεται από 3 δήμους και τομέας 4 από Etricourt-Manancourt έως Aubencheul-au-Bac (30 km) που διέρχεται από 11 δήμους, συμπεριλαμβανομένης της κατασκευής των κλεισιάδων Noyon, Campagne, Allaines, Marquion-Bourlon, Oisy-Le-Verger και Moislains (κλεισιάδα ζεύξης με το Canal du Nord), του ταμιευτήρα της Louette και της διωρυγογέφυρας (pont-canal) μήκους 1,33 km που διέρχεται από την κοιλάδα του ποταμού Somme:
                                    
                                                —
                                             
                                             
                                                χωροταξικός σχεδιασμός έως τον Δεκέμβριο του 2022·
                                             
                                          
                                                —
                                             
                                             
                                                ενιαία περιβαλλοντική άδεια έως τον Οκτώβριο του 2022·
                                             
                                          
                                                —
                                             
                                             
                                                έναρξη των κύριων έργων έως τον Δεκέμβριο του 2023·
                                             
                                          
                                                —
                                             
                                             
                                                ολοκλήρωση των έργων έως τον Ιούνιο του 2028·
                                             
                                          
                                                —
                                             
                                             
                                                έναρξη λειτουργίας έως τον Δεκέμβριο του 2028·
                                             
                                          
                              
                  
                        ε)
                     
                     
                        άξονας Δουνκέρκης–Σκάλδη, όπου περιλαμβάνονται η διώρυγα της Δουνκέρκης από τη Βαλανσιέν έως τον Σκάλδη και ο βαλονικός σιδηροδρομικός κορμός, και ο ποταμός Deûle προς την κατεύθυνση της Γάνδης: αναβάθμιση στην κατηγορία Vα (αμφίδρομη) και στην κατηγορία Vβ (μονοκατευθυντική) της ECMT και βελτίωση των συνθηκών ναυσιπλοΐας έως τον Δεκέμβριο του 2027
                        
                                    (1)
                                 
                                 
                                    σε όλα τα τμήματα:
                                    
                                                —
                                             
                                             
                                                μελέτες για την αύξηση της χωρητικότητας των κλεισιάδων (με διπλασιασμό και/ή επιμήκυνση) έως τον Δεκέμβριο του 2023·
                                             
                                          
                                                —
                                             
                                             
                                                εγκατάσταση συστήματος τηλεχειρισμού των κλεισιάδων έως τον Δεκέμβριο του 2025·
                                             
                                          
                                                —
                                             
                                             
                                                διασφάλιση των συνθηκών ναυσιπλοΐας για τα σκάφη της κατηγορίας V της ECMT έως τον Δεκέμβριο του 2027·
                                             
                                          
                              
                                    (2)
                                 
                                 
                                    τμήμα από το Arleux έως το Anzin: εκσυγχρονισμός και αποκατάσταση της κλεισιάδας του Denain έως τον Δεκέμβριο του 2022·
                                 
                              
                                    (3)
                                 
                                 
                                    τμήμα από το Arleux έως το Halluin:
                                    
                                                —
                                             
                                             
                                                αναβάθμιση του Deûle στην κατηγορία Vα (αμφίδρομη) και στην κατηγορία Vβ (μονοκατευθυντική) έως τον Δεκέμβριο του 2022·
                                             
                                          
                                                —
                                             
                                             
                                                εκσυγχρονισμός και αποκατάσταση των κλεισιάδων (συμπεριλαμβανομένου του Don και του Grand-Carré) έως τον Δεκέμβριο του 2020 και επιμήκυνση της κλεισιάδας Quesnoy-sur-Deûle έως τον Δεκέμβριο του 2026·
                                             
                                          
                              
                                    (4)
                                 
                                 
                                    τμήμα από Bauvin έως Δουνκέρκη:
                                    
                                                —
                                             
                                             
                                                ενισχύσεις των οχθών της διώρυγας Aire Neufossé (στάδια 1 και 2) έως τον Δεκέμβριο του 2026, καθώς και ενισχύσεις των οχθών και αποκατάσταση της ισάλου γραμμής στις διώρυγες προσαγωγής και φυγής της διώρυγας της Fontinettes έως τον Δεκέμβριο του 2023·
                                             
                                          
                                                —
                                             
                                             
                                                εκσυγχρονισμός και αποκατάσταση της κλεισιάδας του Fontinettes έως τον Δεκέμβριο του 2019·
                                             
                                          
                              
                  
                        στ)
                     
                     
                        διώρυγα Condé-Pommerœul: εκ νέου άνοιγμα στην κατηγορία Vα της ECMT έως τον Δεκέμβριο του 2022
                     
                  
                        ζ)
                     
                     
                        βαλονικός σιδηροδρομικός κορμός, από Pommerœul έως Namur: αναβάθμιση στην κατηγορία Vα της ECMT έως τον Δεκέμβριο του 2028
                        
                                    (1)
                                 
                                 
                                    από Pommerœul προς Seneffe: αναβάθμιση στην κατηγορία Vα της ECMT, συμπεριλαμβανομένων της προσαρμογής της διώρυγας Nimy-Blaton-Péronnes και του διπλασιασμού της κλεισιάδας του Obourg, με περάτωση των μελετών έως τον Δεκέμβριο του 2022 και ολοκλήρωση των έργων έως τον Δεκέμβριο του 2027·
                                 
                              
                                    (2)
                                 
                                 
                                    από Seneffe προς Charleroi: αναβάθμιση στην κατηγορία Vα της ECMT και διπλασιασμός των κλεισιάδων (Marchienne, Gosselies και Viesville), με προπαρασκευαστικά έργα έως τον Δεκέμβριο του 2022 και ολοκλήρωση έως τον Δεκέμβριο του 2027·
                                 
                              
                                    (3)
                                 
                                 
                                    από Charleroi προς Namur:
                                    
                                                —
                                             
                                             
                                                προσαρμογή της κλεισιάδας Auvelais έως τον Δεκέμβριο του 2022·
                                             
                                          
                                                —
                                             
                                             
                                                βελτίωση των δυνατοτήτων διέλευσης, με μελέτες που πρέπει να ολοκληρωθούν έως τον Δεκέμβριο του 2022 και έργα έως το 2028·
                                             
                                          
                              
                  
                        η)
                     
                     
                        Άνω Σκάλδης:
                        
                                    (1)
                                 
                                 
                                    στην περιφέρεια της Βαλονίας (Βέλγιο):
                                    
                                                —
                                             
                                             
                                                αναβάθμιση στην κατηγορία Vα της ECMT, συμπεριλαμβανομένης της προσαρμογής της διασταύρωσης στην πόλη Tournai σε μονοκατευθυντική κατηγορία Vα και προσαρμογή του «Pont des Trous» και του «Pont-à-Pont» έως τον Δεκέμβριο του 2022·
                                             
                                          
                                                —
                                             
                                             
                                                αύξηση της χωρητικότητας και ασφάλεια των τοποθεσιών των κλεισιάδων, με την προσαρμογή των κλεισιάδων Hérinnes και Kain, την περάτωση των μελετών έως τον Δεκέμβριο του 2023 και των έργων έως τον Δεκέμβριο του 2030·
                                             
                                          
                              
                                    (2)
                                 
                                 
                                    στην περιφέρεια της Φλάνδρας (Βέλγιο): περάτωση των μελετών για την αναβάθμιση των κλεισιάδων στην κατηγορία Vβ της ECMT έως τον Δεκέμβριο του 2022 και κατάρτιση τεχνικού και χρηματοδοτικού σχεδίου υλοποίησης έως τον Δεκέμβριο του 2023·
                                 
                              
                  
                        θ)
                     
                     
                        Lys: αναβάθμιση στην κατηγορία Vβ (μονοκατευθυντική) και Vα (αμφίδρομη) της ECMT, που επιτρέπει 3 επίπεδα εμπορευματοκιβωτίων, καθώς και:
                        
                                    (1)
                                 
                                 
                                    στην περιφέρεια της Φλάνδρας (Βέλγιο), μεταξύ Γάνδης και Wervik:
                                    
                                                —
                                             
                                             
                                                προσαρμογή όλων των κλεισιάδων στην κατηγορία Vβ της ECMT, συμπεριλαμβανομένων των κλεισιάδων στο St-Baafs-Vijve και στο Harelbeke έως τον Δεκέμβριο του 2021·
                                             
                                          
                                                —
                                             
                                             
                                                βαθμονόμηση στην κατηγορία Vβ της ECMT, καθώς και ανύψωση των γεφυρών που επιτρέπουν 3 επίπεδα εμπορευματοκιβωτίων έως τον Δεκέμβριο του 2022 στη διώρυγα εκτροπής του Lys, και έως τον Δεκέμβριο του 2027 στα εναπομένοντα τμήματα·
                                             
                                          
                              
                                    (2)
                                 
                                 
                                    στην περιφέρεια της Βαλονίας (Βέλγιο), στον δήμο Comines: αναβάθμιση στην κατηγορία Vβ της ECMT, συμπεριλαμβανομένης της διασταύρωσης στο Comines έως τον Δεκέμβριο του 2027, και της ασφάλειας της ναυσιπλοΐας, ιδίως με την αντικατάσταση του φράγματος στο Comines έως τον Δεκέμβριο του 2030·
                                 
                              
                                    (3)
                                 
                                 
                                    στη Γαλλία, μεταξύ Deûlémont και Comines: αναβάθμιση στην κατηγορία Vβ της ECMT έως τον Δεκέμβριο του 2024·
                                 
                              
                  
                        ι)
                     
                     
                        δίκτυο σύνδεσης στη Φλάνδρα:
                        
                                    (1)
                                 
                                 
                                    μελέτες για την αναβάθμιση των φλαμανδικών τμημάτων εσωτερικών πλωτών οδών, που συνδέονται απευθείας με τη βασική ζεύξη Σηκουάνα – Σκάλδη, έως τον Δεκέμβριο του 2022:
                                    
                                                —
                                             
                                             
                                                αναβάθμιση στην κατηγορία Vα της ECMT, που επιτρέπει τη διέλευση πλοίων με τρία επίπεδα εμπορευματοκιβωτίων, των συνδέσεων με τους θαλάσσιους λιμένες του Zeebrugge (διώρυγα Γάνδης - Μπρυζ) και της Αμβέρσας (άνω θαλάσσιο τμήμα του Σκάλδη)·
                                             
                                          
                                                —
                                             
                                             
                                                αναβάθμιση στην κατηγορία Vα της ECMT των διωρύγων Roesele–Lys και Bossuit–Kortrijk·
                                             
                                          
                              
                                    (2)
                                 
                                 
                                    κατάρτιση τεχνικού και δημοσιονομικού σχεδίου υλοποίησης, καθώς και λεπτομερής αξιολόγηση προτεραιοτήτων, για τις αναγκαίες αναβαθμίσεις των ανωτέρω τμημάτων, έως τον Δεκέμβριο του 2023·
                                 
                              
                  
                        ια)
                     
                     
                        Seneffe–Αμβέρσα, στα τμήματα της Φλάνδρας και της Βαλονίας: διεξαγωγή μελετών, ιδίως για την αναβάθμιση με σκοπό την εκπλήρωση όλων των απαιτήσεων της κατηγορίας ΙV της ECMT έως τον Δεκέμβριο του 2022, και κατάρτιση τεχνικού και χρηματοδοτικού σχεδίου υλοποίησης των αναγκαίων αναβαθμίσεων έως τον Δεκέμβριο του 2023·
                     
                  
                        ιβ)
                     
                     
                        γενικά μέτρα:
                        
                                    (1)
                                 
                                 
                                    διαμόρφωση πλαισίου πολιτικής, συντονισμένου μεταξύ των διαφόρων ενδιαφερομένων, με σκοπό την προώθηση πλήρους εγκατάστασης υποδομών εναλλακτικών καυσίμων σε όλο το δίκτυο Σηκουάνα–Σκάλδη, σύμφωνα με τα εθνικά πλαίσια πολιτικής που υπέβαλαν το Βέλγιο και η Γαλλία στο πλαίσιο της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου (2) έως τον Δεκέμβριο του 2022, με σκοπό τη σταδιακή υλοποίηση έως τον Δεκέμβριο του 2030·
                                 
                              
                                    (2)
                                 
                                 
                                    εφαρμογή ολοκληρωμένων και αποτελεσματικών διασυνοριακών υπηρεσιών διαχείρισης της κυκλοφορίας και των μεταφορών κατά μήκος όλου του δικτύου Σηκουάνα–Σκάλδη, συμπεριλαμβανομένης της πλήρους εφαρμογής των ΥΠΕΝ σύμφωνα με την οδηγία 2005/44/ΕΚ του Ευρωπαϊκού Κοινοβουλίου και του Συμβουλίου (3) έως τον Δεκέμβριο του 2028·
                                 
                              
                                    (3)
                                 
                                 
                                    κατασκευή πολυτροπικών πλατφορμών εφοδιαστικής στο δίκτυο Σηκουάνα–Σκάλδη έως τον Δεκέμβριο του 2028.
                                 
                              
                  
         
            Άρθρο 3
            Διακυβέρνηση
            
               1.   Ο Ευρωπαίος συντονιστής του διαδρόμου Βόρειας Θάλασσας – Μεσογείου του κεντρικού δικτύου και ένας εκπρόσωπος της Ευρωπαϊκής Επιτροπής καλούνται να μετέχουν ως παρατηρητές στις συνεδριάσεις του εποπτικού συμβουλίου (conseil de surveillance) της Société du canal Seine-Nord Europe.
            
            
               2.   Η πρόοδος των μέτρων που αναφέρονται στο άρθρο 2 συζητείται τακτικά στη Διακυβερνητική Επιτροπή για την προετοιμασία της ολοκλήρωσης του έργου Σηκουάνα–Σκάλδη, καθώς και στο πλαίσιο του ΕΟΟΣ Σηκουάνα–Σκάλδη. Ο Ευρωπαίος συντονιστής του διαδρόμου Βόρειας Θάλασσας – Μεσογείου του κεντρικού δικτύου και ένας εκπρόσωπος της Ευρωπαϊκής Επιτροπής καλούνται να μετέχουν ως παρατηρητές στις συνεδριάσεις της Διακυβερνητικής Επιτροπής τουλάχιστον δύο φορές ετησίως και στις συνεδριάσεις του ΕΟΟΣ Σηκουάνα–Σκάλδη τουλάχιστον τρεις φορές ετησίως.
            
         
         
            Άρθρο 4
            Υποβολή έκθεσης
            Το Βέλγιο και η Γαλλία υποβάλλουν έκθεση τουλάχιστον μία φορά ετησίως στην Επιτροπή και στον Ευρωπαίο συντονιστή για τον διάδρομο Βόρειας Θάλασσας – Μεσογείου του κεντρικού δικτύου σχετικά με την πρόοδο υλοποίησης των μέτρων που αναφέρονται στο άρθρο 2 και κοινοποιούν τυχόν καθυστέρηση που σημειώνεται, διευκρινίζοντας τις αιτίες της καθυστέρησης και αναφέροντας τα διορθωτικά μέτρα που έλαβαν. Προς τον σκοπό αυτόν, τα κράτη μέλη μπορούν να χρησιμοποιούν, κατά περίπτωση, το περιεχόμενο των ετήσιων εκθέσεων προόδου που πρέπει να υποβάλλουν βάσει των συμφωνιών επιχορήγησης του μηχανισμού «Συνδέοντας την Ευρώπη».
         
         
            Άρθρο 5
            Επανεξέταση
            Το αργότερο έως τις 31 Δεκεμβρίου 2023, η Επιτροπή, έπειτα από αίτημα του Βελγίου και της Γαλλίας, ή με δική της πρωτοβουλία, επανεξετάζει τα μέτρα και το χρονοδιάγραμμα που αναφέρονται στο άρθρο 2, με τη συνδρομή του Ευρωπαίου συντονιστή για τον διάδρομο Βόρειας Θάλασσας - Μεσογείου του κεντρικού δικτύου.
         
         
            Άρθρο 6
            Η παρούσα απόφαση απευθύνεται στο Βασίλειο του Βελγίου και στη Γαλλική Δημοκρατία.
         
         
            Βρυξέλλες, 27 Ιουνίου 2019.
            
               
                  Για την Επιτροπή
               
               Violeta BULC
               
                  Μέλος της Επιτροπής
               
            
         
         
            (1)  ΕΕ L 348 της 20.12.2013, σ. 1.
         
            (2)  Οδηγία 2014/94/EE του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (ΕΕ L 307 της 28.10.2014, σ. 1).
         
            (3)  Οδηγία 2005/44/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας (ΕΕ L 255 της 30.9.2005, σ. 152).